Golyóálló frakció
Valójában újjáalakult az MDF parlamenti képviselőcsoportja hétfőn, nem pedig tagot cserélt, előző pénteken ugyanis Vas...
Valójában újjáalakult az MDF parlamenti képviselőcsoportja hétfőn, nem pedig tagot cserélt, előző pénteken ugyanis Vas János kilépésével megszűnt. A fórum vezetése azt hangsúlyozza ugyan, hogy a frakció jogfolytonos, s az efféle értelmezés szerint nem történt más, mint hogy a Tisztelet Társasága által 2006-ban az országos listájukra delegált Vast az exfideszes kisgazda független képviselő Lengyel Zoltán váltotta. Csakhogy - mint ezt a hivatalos parlamenti regiszterek is jelzik - a frakció létszáma már október 10-én kilenc főre csökkent, márpedig a házszabály szerint "megszűnik a képviselőcsoport (...), ha tagjainak száma tíz fő alá csökken". A sokat emlegetett háromnapos határidő csak a megszűnés bejelentésére szolgál, ezt azonban valamiféle haladéknak tekintette az MDF-vezérkar arra, hogy leigazoljon valakit hétfő estig Vas helyére.

Ez sikerült is. Lengyel nagy árat kért: a magát ártatlannak mondó, de rendőrökkel való összetűzése miatt hatóság elleni erőszak vádjával büntetőper előtt álló törvényhozó nyomban frakcióvezető-helyettesi posztot kapott a fórumos képviselőcsoportban. Ráadásképp pedig nagy szabadságot: nem vonatkozik rá a frakciófegyelem. Az MDF-nek rövid távon mindez megérte. A frakció megtartásával nem veszít pénzt (a csoport működési kerete erre az évre 84 millió forint), fennmaradnak parlamenti jogai (például a házbizottságban való részvételre), ezért pedig láthatóan sok mindent hajlandóak voltak áldozni, Herényi Károly frakcióvezető gyakorlatilag szabad kezet kapott a csapat sietős kiegészítésére. A szombaton kötött politikai üzletet most a felek úgy próbálják eladni, hogy "taktikai megállapodást" kötött az MDF és a Független Kisgazda Nemzeti Egység Párt, amihez egyébként Lengyel csak a múlt hónapban csatlakozott.

A függetlenek közül az MDF-padsorokba átült 48 éves politikus alkupozíciói igen jók voltak: nagy kereslet állt szemben kis kínálattal. Más független képviselő nem akart beülni a fórumosok közé, Almássy Kornél országos listás mandátuma pedig elveszett a párt számára azzal, hogy a politikus átült a függetlenek közé, s azzal se nyerték volna vissza, ha Almássy most lemond a képviselőházi tagságról. A parlament viszont 2007 végén teljes egyetértésben elfogadta a házszabály módosítását arról, hogy egy frakcióhoz minimum tíz fő kell. Addig egy 1998-as alkotmánybírósági döntés és az azt követő évtizedes törvényhozói mulasztás miatt akár két képviselő is létrehozhatott volna frakciót - az alkotmánybírák ugyanis az úgynevezett MIÉP-döntésükkel eltörölték az akkori 15 fős limitet, új előírás az alsó határról azonban a múlt év végéig nem született. Ez mentette meg az előző ciklusban az MDF-frakciót, amikor kilépések és utóbb jogtalannak bizonyult kizárások következtében a később Nemzeti Fórum név alatt futó "lakitelekiek" távoztak a képviselőcsoportból, amely végül kilencfősre apadt. Nem ez volt egyébként az első nagy szakítás az MDF-ben, hiszen az első ciklusban a MIÉP-esek, a másodikban az MDNP-sek hagyták ott az akkor még népes frakciót, arról nem is beszélve, hogy 1998 után sokan átszivárogtak a Fideszbe. Most viszont figyelmeztetően ketyegett az óra: a házszabály szerint három nap elteltével a házelnök hivatalból megállapíthatja a frakció megszűnését, ha ezt a bejelentést a képviselőcsoport vezetője nem teszi meg.

JUHÁSZ GÁBOR